**KISKŐRÖS VÁROS POLGÁRMESTERE**

#### ELŐTERJESZTÉS

(a Képviselő-testület 2017. április 26-i ülésére)

## TÁRGY: RADICS RÓMEÓNÉ LAKÁSBÉRLETI JOGVISZONYÁNAK MEGHOSSZABBÍTÁSA

Kiskőrös Város Képviselő-testülete Egészségügyi és Szociálpolitikai Bizottságának 35/2010. számú határozata alapján bérbe adta az Önkormányzat tulajdonában lévő, Kiskőrös belterület 2458. hrsz-on nyilvántartott, természetben 6200 Kiskőrös, Mészáros Lőrinc utca 22. szám 4. ajtószám alatti, 65 m2 alapterületű, 2 szoba, 1 konyha, 1 előszoba, 1 fürdőszoba, 1 WC, 1 éléskamra, 1 tüzelőtároló helyiségekből álló, komfortos lakást Radics Rómeóné részére, 2010. május 01. napjától 2011. április 30. napjáig 1 éves időtartamra.

A Képviselő-testület a fentiekben nevesített alapszerződést három alkalommal - a 44/2011. számú, a 77/2013. számú, és a 43/2015 számú határozatok alapján - alkalmanként 2 éves időtartamra meghosszabbította.

Radics Rómeóné 2017. március 30. napján kérelmet nyújtott be Kiskőrös Város Önkormányzata Képviselő-testületének címezve a lakásbérleti jogviszonyának meghosszabbítása érdekében.

Radics Rómeóné kérelmében előadta, hogy házastársával négy gyermek neveléséről gondoskodnak.

A család havi jövedelme a kérelmező házastársának munkaviszonyból származó jövedelméből és a gyermekek után járó családi pótlék összegéből áll.

A család az önkormányzati bérlakást tisztán, rendben tartja és gondoskodnak a lakás rendszeres karbantartásáról. Tekintettel arra, hogy a kérelmező önerőből nem tudja a családja lakhatását megoldani, ezért kéri a lakásbérleti jogviszonyának meghosszabbítását.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján a – szociális helyzet alapján történő bérbeadás feltételeinek fennállása esetén – Képviselő-testület a lakásbérleti jogviszonyt – különösen indokolt esetben, a Képviselő-testület Egészségügyi és Szociálpolitikai Bizottságának javaslatára - legfeljebb öt alkalommal, alkalmanként legfeljebb 2 éves időtartamra meghosszabbíthatja, amennyiben a bérlőnek nincs lakbér- és közüzemi díj hátraléka, továbbá a lakásbérleti szerződésben vállalt valamennyi kötelezettségét szerződésszerűen, késedelem nélkül teljesítette.

A kérelmező által becsatolt igazolások alapján a lakbért rendszeresen fizeti, lakbér tartozása nincsen, valamint a kérelmezőnek közüzemi díj – víz, szemétdíj és áramdíj – hátraléka sem áll fenn.

Figyelemmel arra, hogy Radics Rómeóné a lakásproblémáját önhibáján kívül nem tudja megoldani, valamint a Kiskőrös Város Képviselő-testülete Egészségügyi és Szociálpolitikai Bizottságának 33/2017. számú határozata értelmében javaslom a mellékelt lakásbérleti szerződés szerint a lakásbérleti jogviszony 2 évvel történő meghosszabbítását.

**Kiskőrös, 2017. április 18.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján az Önkormányzat vagyonát képező, kiskőrösi 2458. hrsz-on nyilvántartott, természetben 6200 Kiskőrös, Mészáros Lőrinc utca 22. szám 4. ajtószám alatti, 2 szoba, 1 konyha, 1 előszoba, 1 fürdőszoba, 1 WC, 1 éléskamra, 1 tüzelőtároló helyiségekből álló, komfortos, 65 m2 alapterületű lakásra vonatkozóan a bérleti jogviszony Radics Rómeóné 6200 Kiskőrös, Mészáros Lőrinc utca 22. szám 4. ajtószám alatti lakos részére, 2 éves időtartamra meghosszabbításra kerüljön
2. kezdeményezi a lakásbérleti szerződés közös megegyezéssel történő módosítását a határozat-tervezetben foglaltak szerinti tartalommal, és azt követően annak közjegyzői okiratba foglalását.
3. felhatalmazza a polgármestert a határozat-tervezet mellékletét képező módosításokkal egységes szerkezetbe foglalt lakásbérleti szerződés aláírására.

**Felelős:** polgármester

**Határidő:** azonnal